‘Rower’ sterf in botsingŉ Vermeende rower is dood en nog een beseer nadat hulle motor Saterdag op die N1 omgeslaan het. ŉ Polisiewoordvoerder, kapt. Pinky Tsinyane, sê die twee vermeende rowers het glo ŉ sakeonderneming in Bronkhorstspruit beroof voor hulle in ŉ Nissan Navara-bakkie op die vlug geslaan het. Die polisie het die bakkie omstreeks 03:00 Saterdagoggend op die N1 noord gesien ry. Die bakkie het weggejaag en die polisie het dit agternagesit. Die passasier in die bakkie het op die polisie begin skiet. Tsinyane sê die bakkie het teen ŉ versperring gebots. Die bestuurder is op die toneel dood en die passasier is beseer. Tsinyane sê dit is nog nie duidelik of die bestuurder dood is as gevolg van die ongeluk en of hy raak geskiet is nie. Sy sê die beseerde man is na die Steve Biko-hospitaal geneem vir behandeling.